I en fjern galakse 1.264.000 lysår fra Jorden, finder astronauter endelig en ny planet med liv; Duoterra. Livet på planeten er væsentlig forskelligt fra Jorden, men der er også væsner som ligner noget man kunne finde på jorden.   
  
Men noget er gået galt – pludselig rapporteres der om fremmede væsner forskellige steder her på jorden. Væsnerne ligner MEGET de arter der er blevet beskrevet på Duoterra. Kan det være at rumskibet er kommet til at tage nogle fremmede arter med til jorden? Og kan de være sluppet løs?

***Hjælp med at finde ud af hvilke væsner der er fundet, og sæt navn på dem.***

Systematisk er væsnerne placeret sådan:

**Rige:** Extranea (fremmed)

**Række:** Imaginarius (fantasi)

**Klasse:** Adumbratia (tegnet)

Indtil videre er der kun identificeret fire ordner

**Orden** Duruspoda (hårdeben) med to **slægter** Submara (undervands) og Aridum (tørre)

**Orden** Jarcoptera (vingetjarjar) med to **slægter** Quattopiedae (firbenede) og Duopiedae (tobenede)

**Orden** Mumisimilis (mumitroldlignende) med to **slægter** Plannea (flad) og Globulea (kugleformet)

Og

**Orden** Linguralonga (langtungede) med én **slægt** Multioculea (mange øjne)

Herunder findes nøglen til de væsner der indtil nu, er identificeret på planeten, samt en kort beskrivelse af dem og deres levevis

|  |  |
| --- | --- |
| **1** |  |
| 1a. Vinger ja | 2 |
| 1b. Vinger nej | 3 |
| **2** |  |
| 2a. Ben kun med små klolignende tilføjelser | 4 |
| 2b. Enkelte ben med store klolignende tilføjelser | 10 |
| **3** |  |
| 3a. Tydeligt leddelte ben | 10 |
| 3b. Ingen eller uledede ben | 6 |
| **4** |  |
| 4a. Tydeligt opretstående | Slægt Duopiedae kun én art D. longusdentis -> D |
| 4b. Mere eller mindre foroverbøjet | 5 |
| **5** |  |
| 5a. Lytteorgan tredelt | Quattopiedae tresauris ->C |
| 5b. Lytteorgan ikke tredelt | Q. barbatus ->C |
| **6** |  |
| 6a. Kikkeorganer to eller færre | 7 |
| 6b. Kikkeorganer flere end to | 8 |
| **7** |  |
| 7a. Tydeligt kugleformet | Slægt Globulea kun én art G. aer -> F |
| 7b. Form opret nogle gange med flad top | Slægt Plannea 12 |
| **8** |  |
| 8a. Sidefinnehud tilstede | Multioculea longusplanta ->G |
| 8b. Sidefinnehud ikke tilstede | 9 |
| **9** |  |
| 9a. Tydeligt udspaltede mundføleorgan, helt uden spidse munddele | M. multiplanta ->G |
| 9b. Mundføleorgan knapt udspaltet, ofte med mange spidse munddele | M. brevisplanta ->G |
| **10** |  |
| 10a. Med vinger, tydeligt tilspidsede | Aridum ala ->B |
| 10b. Uden vinger | Slægt Submara 11 |
| **11** |  |
| 11a. Kropsform tydelig rund | Submara rotundus ->A |
| 11b. Kropsform tydelig tilspidset | S. columen ->A |
| **12** |  |
| 12a. Hoved tydeligt fladt, nogle gange med kraterlignende fordybninger | Plannea luna ->E |
| 12b. Hoved nogle gange med toppet runding | P. fungus ->E |

# Orden Duruspoda (Hårdeben)

**Familie** Durupoidae  
To **slægter** Submara (Undervands) og Aridum (tørre)

De to slægter adskiller sig ved at være vidt forskellige i levevis, men for begge gælder det at de er udstyret med klosakse som de formentlig bruger til fødesøgning – som det er kendt fra nogle jordiske arter af Malacostraca

A: Submara  
Slægten Submara her lever alle arter som undervandsarter, de lever hele deres liv neddykket.

**Art** *Submara columen* (spids)

En lille art på blot L. 5-7 cm, lever undervands, især ved høj pH værdi. Kendes på sit høje turbanlignende hoved.

**Art** *Submara rotundus* (rund)

Noget større end ovenstående L. 34-45 cm., lever undervands på dybt vand. Kroppen er næsten kuglerund.

B: Aridum  
Mens slægten Submara lever i vand – findes der i samme orden, slægten Aridum, hvor der endnu kun er kendt én art, denne lever delvist på land, idet de voksne dyr har vinger som de flyver effektivt med. Det er uvist i hvilket livsstadie dyret udvikler evnen til et liv ude af vandet.

**Art** *Aridum ala (tørvinge)*

Har en vis lighed med *S. rotundus*, men adskiller sig fra denne ved at de voksne individer har vinger og kan flyve. Det menes at æg og larver lægges i vand, men at de voksne forlader fødestedet og søger op i bjergene – hvor de lever af rov på alle andre arter som de kan overmande med deres klosakse. L. 12-15 cm.

# Orden Jarcoptera (Vingetjarjar)

**Familie** Jarcopidae

Indtil videre to slægter, der henholdsvis går på to og fire ben

**To Slægter** Quattopiedae (firbenede) og Duopiedae (tobenede)

Store vingede væsner. De to slægter adskiller sig ved at være henholdsvis fir- og tobenede, muligvis en udvikling til at undgå rovdyr.

## C: Quattopiedae

**Art** *Quattopiedae tresauris* (treøre)

Stort firbenet væsen med tredelte ører, lever på land hvor den lever af visnet plantemateriale. Er især kendt fra de store ørkenområder på Duoterra. L. 18-20 m.

**Art** *Quattopiedae barbatus* (skægget)

Omtrent som foregående, men mindre, og adskiller sig fra denne ved at have simple ører uden indskæringer. L. 10— 14 m. Q. barbatus findes ofte i huler, i udkanten af ørkenområder

## D: Duopiedae (tobenede)

**Art** *Duopiedae longusdentis* (langetænder)

Mindre væsen som går på to ben, i øvrigt eneste væsen på planeten der er fundet som lever på to ben. Føder levende unger – oftest tre unger, som fra fødslen ernæres fra begge forældres halespids. L. 150 – 200 cm.

# Orden Mumisimilis (Mumitroldlignende)

**Familie** Mumisimilidae

**To slægter** Plannea (flad) og Globulea (kugleformet)

Begge slægter lever i skov, Plannea i lavland og Globulea i højderne oftest over 2000m på sydvendte bjergskråninger.

## E: Plannea (flad)

**Art** *Plannea fungus* (svamp)

Denne skovart findes i de lavest liggende skove. Oprindeligt mente man at der var tale om en planteart, men da det blev opdaget at de har en form for lemmer og kan flytte sig – om end langsomt, blev arten kategoriseret som et dyr. Minder i udseende meget om jordiske svampe af slægten Clavariadelphus (kæmpekøllesvampe). L. 90-120 cm.

**Art** *Plannea luna*  (måne)

Ligner ovenstående art, men er oftest mere flad i toppen. Den lever oftest højt på bjergsiderne og den flade top er muligvis en tilpasning til de ofte ekstreme vejrforhold. L. 90 – 120 cm.

## F: Globulea (kugleformet)

**Art** *Globulea aer* (luft)

Adskiller sig væsentligt fra de andre dyr i denne orden, de voksne dyr svæver med vinden på bjergskråninger. Der er endnu ingen der har fundet ud af hvilken fordel de har af at svæve i den ofte kraftige vind, måske øger det mulighederne for spredning. Det er heller ikke kendt om de har mulighed for at styre i vindene. *Globulea aer* kuglerund L. 230-400 cm

# Orden Linguralonga (de langtungede)

**Familie** Linguralongaidae

**Slægt** Multioculea (mange øjne)

Denne slægt forventes at bestå af mange flere arter, der er pt. kun beskrevet tre arter. Alle slægtens medlemmer kendes på deres ringe størrelse og utal af ”øjne”, og lange ”tunger”

## G: Multioculea (mange øjne)

**Art** *Multioculea multiplanta* (mangetunge)

Lille dyr som lever i skummet i kanten af søerne. Findes oftest siddende fast i mudderet, men har mulighed for at slippe taget for at undgå angreb fra rovdyr. Det menes at den spiser plankton-agtige dyr og planter, som den fanger ved at skyde sin mangegrenede tunge ud og ind i hurtige bevægelser. L. 0,01 – 0,1 cm.

**Art:** *Multioculea brevisplanta* (korttunge)

Minder om ovenstående mht. øjne og tunge, men har i tillæg nogle mindre ”benlignende” gevækster som den bruger til at kravle over søbunden med.

L. 0,2 – 0,5 cm.

**Art** *Multioculea longusplanta* (langtunge)

Som de to øvrige arter i slægten, lever denne i søvand. Men i modsætning til de to øvrige arter, svømmer denne frit i vandsøjlen ved hjælp af sine to sidefinnehuder. Det menes at den aktivt jager bytte frit i vandet. Den er betydeligt større end de to ovenstående arter og den mindre tunge er behæftet med små kroge (kan ses under kraftig lup) L. 2 – 5 cm.